Hu mument mill-isbaħ meta tara liż-żgħażagħ jidħlu b'ruħhom u ġisimhom għal biċċa xogħol li trid tippromwovi l-valuri "konservattivi". Avolja wieħed bilfors irid jieqaf u jistaqsi, xi tfisser "konservattiv" ? Tfisser li tagħti palata lill- establishment , jew lill-" élites "? Hi xi għamla ta' nostalġija għal imgħoddi jew tradizzjoni li huma biss parti mill-istħajjil ta' xi ħadd? Hi skuża għall-bigottiżmu u d-djuqija? Naħseb li "konservattiv" ma tfisser xejn minn dan kollu. Fil-kuntest ta' bħalissa, "konservattiv" tfisser reazzjoni għall-valuri impost mill-ordni soċjo-ekonomiku neo-liberali u neo-libertin dettat mill-Kapitaliżmu Tard. L-epoka liberali kienet is-seklu 19. Kien żmien meta l-kapitalisti ħolqu ġid kbir u ħtieġu mezzi biex jikkonsolidawh. Dawn il-prijoritajiet ekonomiċi ħtieġu ambjent ekonomiku liberali u valuri soċjali "konservattivi" (li jnebbħu l-ordni legali u jiġu riflessi fih), b'mod partikolari biex jiġi żgurat il-passaġġ bla intoppi tal-ġid minn ġenerazzjoni għall-oħra. (Il-prattika soċjali, iżda, mhux dejjem irriflettiet l-ispirtu tal-liġijiet.) Meta fiġġet id-demokrazija tal-massa, il-ħtieġa għall-valuri soċjali "konservattivi" nħasset anqas – il-mases ma kellhomx ġid x'jikkonsolidaw. Minflok, il-mases xtaqu aktar libertà billi kienu ġew kostretti jimxu ma' valuri soċjali "konservattivi" mingħajr ma' gawdew il-benefiċċji li l- élites gawdew minn tali valuri. Il-Kapitaliżmu Tard – jiġifieri, il-Kapitaliżmu ta' wara l-1968 u wara l-1989 – irreaġixxa għal dawn l-iżviluppi kollha billi mexxa 'l quddiem mudell soċjali msejjes fuq l-atomizzazzjoni tal-individwu. L-individwu hu r-riżorsa ewlenija għat-tkabbir ekonomiku u għalhekk jeħtieġ li jkun taħt il-madmad tas-suq. Il-migrazzjoni hi mod kif jisservew il-ħtiġiet tas-suq globalizzat. Il-migrazzjoni teħtieġ li l-individwu ma jkollux għeruq, li l-individwu jkun atomu, li jgħum liberament fl-ispazju ekonomiku liberu tas-suq liberu. Biex ikun liberu li jservi s-suq globalizzat, l-individwu jeħtieġ li jkun liberu mir-rabtiet tal-familja. Iż-żwieġ allura jiġi promoss bħala kondizzjoni żvantaġġjuża. L-abort (il-qtil tal-ulied qabel ma jitwieldu) jiġi promoss bħala għażla tal-ippjanar tal-familja biex l-individwu jinżamm liberu jservi s-suq globalizzat. Il-prostituzzjoni, il-pornografija, u l-konsum tad-drogi ħfief jiġu promossi biex iżommu moħħ l-individwu aljenat mill-ħsibijiet koroh imnisslin min-nuqqas ta' struttura u rabtiet tal-familja. L-ewtanasja tiġi promossa bħala s-soluzzjoni għax-xjuħ li m'għadhomx jaħdmu u li jew m'għandhomx min idur bihom jonkella li l-familja tagħhom għandha wisq x'tagħmel fil-qadi tas-suq globalizzat biex iddur bihom. Dawn huma kollha elementi ta' ideoloġija. U l-ideoloġiji jippretendu li l-individwu jikkonforma magħhom, u jekk le, jiġi eskluż mill-komunità. Il-valuri "konservattivi" jfissru r-rieda li wieħed ma jikkonformax, ir-rieda għal familja tabilħaqq, li wieħed jaċċetta l-ulied li jġib fid-dinja, li jżomm 'il bogħod mis-sustanzi u minn prattiċi li jraqqdu l-moħħ, u li jieħu ħsieb ix-xjuħ bħalma x-xjuħ ħadu ħsiebna meta aħna konna żgħar. Il-valuri "konservattivi" huma ħut ir-reliġjon, imma fihom infushom ma humiex reliġjużi. Filfatt, il-valuri "konservattivi" huma materjalisti u jirriflettu s-sejbiet tal-psikoloġija evoluzzjonarja, għax jittantaw jissodisfaw il-ħtiġiet l-aktar ġewwiena tal-individwu, miftumin mill-ħtiġiet tas-suq globalizzat. Fost l-awturi li jafu jdawlu t-triq tal-ħassieb "konservattiv" hemm Zygmunt Bauman, Mary Midgley, Jordan Peterson, Jonathan Haidt, John Gray, Diego Fusaro, u xi kultant saħansitra Slavoj Žižek. Ippermettuli nawguralkom kull suċċess b'dal-proġett! Jalla l-Forza tal-Ħajja tkun magħkom!
Prosit!